AlexejDobrolubov/national_council_slovak_2010 huggingface dataset:
35. schôdza NR SR - 3.deň - B. popoludní
Dátum: 2025-05-29
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

102. Ďakujem za slovo. Keď si tak rozprával, Marek, tak ja som sa tak pousmievala, pretože som si vlastne spomenula na to, ako tá spolupráca so samosprávami funguje, lebo najprv samosprávy dajú percento na konsolidáciu a potom vlastne koalícia poskytuje finančné prostriedky späť na refundácie. Takže vlastne si len presúvajú ako keby tie isté peniaze a štát sa tvári akože refunduje a pritom im len vracia to, čo si od nich zobral. Ono je to aj vlastne v školstve, v ktorom sa ja orientujem, také smiešne, lebo ak si spomínate, tak minister Drucker teda avizoval, že nemá finančné prostriedky na zvyšovanie platov zamestnancov, no a učitelia začali kričať, že teda oni už dva roky nedostali zvýšené platy a takisto kričali aj učitelia, ktorí sú v ZUŠ-kách, v centrách voľného času, v samosprávach. No a nakoniec pán Drucker im teda odkázal, že keď chcú peniaze, tak nech idú štrajkovať pred samosprávy, ktoré nedali im, teda školské kluby detí štátu, čo si myslím, že teda je dosť nevhodné, aby sme si takto učiteľov prehadzovali medzi štátom a samosprávami, vtedy to bolo na pleciach samosprávy. No ale nakoniec minister Drucker teda zvýšil platy zamestnancom, samosprávy začali kričať, že na to peniaze nemajú. Čo sa stalo? Nakoniec sa pán premiér nedávno dohodol a túto stredu boli schválené finančné prostriedky na 800-eurové odmeny všetkým zamestnancom školstva, pedagogickým, nepedagogickým, ale len zamestnancom samospráv. Málokto asi vie, že učitelia ZUŠ-iek v neštátnych zariadeniach, čiže súkromných a cirkevných, súkromných centrách voľného času, vychovávatelia alebo súkromných školských kluboch detí nedostanú 800-eurové odmeny. Takže ja sa pýtam, či naozaj sú neštát... (Prerušenie vystúpenia časomerom.)
35. schôdza NR SR - 2.deň - A. dopoludnia
Dátum: 2025-05-28
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

51. Ďakujem veľmi pekne, pani Turčanová, že ste opäť vrátili do hry to, čo som spomínala aj ja v prvom aj v druhom čítaní, a to, že by sme nemali zabúdať, že ak chceme zatočiť z dlhodobou nezamestnanosťou ľudí v marginalizovaných komunitách, tak v prvom rade by sme mali myslieť na to, v akých podmienkach žijú. A mali by sme urobiť všetko pre to, aby sa z týchto zlých podmienok dostali. Je nemysliteľné, aby v 21. storočí sme mali osady, kde ešte stále nemajú ľudia prístup k vode. Nezabúdajme, že štát im za to, že nedokáže zlepšiť dlhodobo desaťročia tieto podmienky týchto ľudí, dáva 84 eur dávku v hmotnej núdzi. To znamená niečo vyše 2 eur na jednotlivca. Ja som strašne zvedavá, kto z vás by dokázal z tohto vyžiť, a preto sa nečudujme, že títo ľudia odchádzajú za prácou niekoľko desiatok stoviek kilometrov, dokonca aj do zahraničia. Chcela by som sa ale ešte vrátiť k tej motivácii, pretože vy ste spomínali, že motiváciou je to, že im dáte prácu. Áno, to je motivácia, ale ja sa potom pýtam, prečo to má byť pod hrozbou odoberania existenčného minima. O tom hovoríme, to nie je motivácia, to je vytváranie strachu. A, samozrejme, tým pádom aj dostávate tých ľudí do obáv o svoju budúcnosť. Ďalšia vec, hovoríte, že sa to netýka len Rómov. Áno, tento zákon je síce napísaný neutrálne a je namierený proti všetkým ľuďom, ktorí nepracujú, ale ja sa pýtam, na koho to bude mať najväčší dopad. Na najzraniteľnejšie skupiny obyvateľstva. Kto je najzraniteľnejšia skupina obyvateľstva? Vylúčení Rómovia v segregovaných komunitách. A pýtam sa, prečo sa potom zaštiťujete stále neustále pánom Alexandrom Daškom, ak to nie je namierené teda aj proti týmto ľuďom a najmä keď o nich hovoríte, že sú leniví. Tak prepáčte, ak o niekom hovoríte, že sú leniví, tak asi je to proti nim namierené. Nehovoriac o tom, že týchto ľudí zbytočne stigmatizujete a len... (Prerušenie vystúpenia časomerom.)
35. schôdza NR SR - 1.deň - B. popoludní
Dátum: 2025-05-27
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

171. Ďakujem veľmi pekne za slovo. Pán minister, veľmi nás mrzí, že hovoríte o nás, že sme agresívni. Len na margo toho ako experta z HLAS-u, keď ste už vy nás nazval, že sme experti z Progresívneho Slovenska, vám musím povedať, že nám zase pripadá agresívne to, že akým spôsobom sa vyjadrujete vy. Napríklad pre mňa bolo veľmi nepohodlné počúvať aj to, čo ste tu práve povedal, že prečo by ste mal tolerovať to, keď niekto nechce pracovať a keď je lenivý, tak mu netreba dať žiadnu dávku v hmotnej núdzi. Dobre. Takže to znamená, že vy vlastne nepriznávate, že títo ľudia alebo akíkoľvek ľudia, ktorí nemajú pracovné návyky alebo ktorí žijú v chudobe, majú právo na existenčné minimum, ktoré im umožňuje aj Ústava Slovenskej republiky. Viete, štát nesmie vynucovať prácu pod hrozbou existenčného kolapsu, to tiež povedal Ústavný súd a, nehnevajte sa, áno, otázka ústavnosti vzniká aj v tomto prípade, ak podmienka výkonu práce nie je dobrovoľná, resp. ak je vynútená stratou pomoci. A len vám pripomínam, že to, čo ste čítal, tak ten nález Ústavného súdu hovorí o určitej zásluhovosti na dávku v hmotnej núdzi. Lenže existenčné minimum predsa nie je o zásluhovosti. Existenčné minimum je o zabezpečení základných životných potrieb a to je ten spor, ktorý máme: HLAS a Progresívne Slovensko. My tvrdíme aj to, že napríklad Ústavný súd sa tiež môže pomýliť a že aj tento verdikt môže byť úplne iný. Ďakujem za slovo.
35. schôdza NR SR - 1.deň - B. popoludní
Dátum: 2025-05-27
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

163. Ďakujem veľmi pekne všetkým za faktické poznámky. Veľmi si to vážim. Prvá vec, ktorá ma napadla, a už neviem, myslím, že to bola pani Vaľová. Chcela by som len upozorniť, že mali by sme už upustiť od tej falošnej rovnosti a hovoriť o tom, že keď zákon urobíme pre všetkých teda neutrálne, tak to znamená, že na všetkých bude mať rovnaký dopad, lebo to tak nie je. Tie zákony môžu mať na rôzne skupiny ľudí rôzny dopad a v tomto, presne v tomto prípade bude mať tento zákon napriek tomu, že sa tvári neutrálne a je pre všetkých, najväčší dopad na najzraniteľnejšie skupiny obyvateľstva. To je prvá vec. Druhá vec. Hovorili ste o tom, že tu máme niekoľko 10-tisíc miest, ktoré sú vlastne obsadzované cudzincami a že budete veľmi radi, ak ich obsadia napríklad aj naši Rómovia. A verte mi, že aj my budeme veľmi radi, ak ich obsadia naši občania Slovenskej republiky a ešte o to budeme radšej, ak to budú chudobní Rómovia, ktorí budú mať stabilné, dostupné miesto, ktoré im zabezpečí, že ich príjem bude taký stabilný, aby si vedeli zvyšovať životnú úroveň. Však o to nám všetkým ide. Ale nemôže to byť pod hrozbou toho, že im siahneme na základné minimum a že to nebude stabilná a dlhotrvajúca práca. To nie je to isté. A inak veľmi by ste sa čudovali, koľko ľudí chodí pracovať niekoľko desiatok až sto kilometrov, Rómov. Napríklad teraz sme boli nedávno na Gemeri a ľudia tam vôbec nemajú prácu, tak chodia do Košíc, Rómovia. Cestujú niekoľko desiatok kilometrov na týždenné práce, aby vôbec niečo ušetrili. A viete prečo? Lebo U.S. Steel im ponúka prácu. Takže vytvorme také podmienky, aby zamestnávatelia vytvárali cielene prácu pre týchto najzraniteľnejších, najchudobnejších. To je motivačná politika. A nie hrozba odoberania dávok. O tom hovoríme. Ďakujem. (Potlesk.)
19. schôdza NR SR - 12.deň - A. dopoludnia
Dátum: 2024-10-01
Poslanec: Kišš, Štefan (PS)
Druh vystúpenia: Vystúpenie s faktickou poznámkou

53. Ďakujem pekne, Majo, za tvoje vystúpenie. Rád by som tuná nasvietil v tejto diskusii na jednu vec, že teda, samozrejme, to celé posledné dva týždne sme svedkami veľkého chaosu, to už sme si tuná párkrát povedali, ale oni sa zľakli tej Ficovej drahoty, že to ako tá dépeháčka masívne zasiahne peňaženky ľudí. A tá reakcia je vlastne ešte horšia ako, ako tá Ficova drahota pred dvoma týždňami, pretože, pretože znamená veľmi silný zásah do podnikania, do toho, ako, jednak daňou z finančných transakcií, ale aj tými ďalšími. Včera predstavená 24-percentná sadzba na právnické osoby znamená jednoducho sekera do krku podnikateľom, tvorcom hodnôt, zamestnávateľom, živnostníkom aj zamestnancom. Všetci títo si výraznejšie priplatia na to, aby mohli skonsolidovať, ale dôsledkom bude jednak táto Ficova drahota v inflácii budúci rok a pomalší ekonomický rast v najbližších rokoch. A ja som to včera na finančnom výbore ministrovi financií povedal, on trochu pritom znervóznel, že prvý polrok sa koalícia venovala Trestnému zákonu, nerobila nič iné a dnes je dôsledok viac krádeží, viacej, viacej kriminality, už sa to volá priestupok, nie trestný čin, ale ľuďom je jedno ako sa to volá, keď ich okradnú a veľmi dobre si to uvedomujú. A ja aj tuto teda sľubujem ministrovi financií, že rovnako sa budeme pozerať na dôsledky tejto Ficovej drahoty, ktorá výrazne zasiahne podnikateľov, bude to trvať dlhšie, ale tie následky dlhodobo budú, budú veľmi, veľmi drastické pre našu budúcnosť a životnú úroveň.
19. schôdza NR SR - 12.deň - A. dopoludnia
Dátum: 2024-10-01
Poslanec: Kišš, Štefan (PS)
Druh vystúpenia: Vystúpenie s faktickou poznámkou

34. Dobrý deň, pán minister, vitajte aj v diskusii, v rozprave. Lepšie neskoro, ako nikdy. Je toho veľa, budem vystupovať neskôr, ale teda skúsim jednu vec, že ja som rád, že to minulotýždňové stretnutie s premiérom a vami a ďalšími kolegami sa udialo, lebo som mohol na vlastné oči vidieť, akí ste bezradní, ako nemáte víziu, ani riešenia, tak si akože zavoláte opozíciu, aby ste mohli diskutovať. A nám bolo, samozrejme, jasné, že to je pasca od premiéra, aby ste nám mohli vykrikovať, že sa bojíme, že sme nedošli, alebo neviem, čo. Lenže my sa nebojíme, prišli sme a o veľmi konkrétnych veciach sme sa tam bavili, nenaleteli sme vám na vaše motúziky. No a jediné, na čo sa zmôžete, teraz verklíkujete od toho stretnutia celý čas, že vraj nemáme nejaké riešenia. Ja som si napríklad odbehol na chvíľku počas vášho vystúpenia na tlačovku. Prezentovali sme našu alternatívu veľmi podrobne, rovnako ako som vám veľmi konkrétne hovoril včera na finančnom výbore, je to nahraté, môže si to hocikto pozrieť a boli tam veľmi konkrétne veci. Ale zároveň si tuná nemýľme role a pojmy s dojmami. Vy vládnete, vy ste koalícia, vy máte prinášať riešenia a my ako opozícia vám máme nastavovať zrkadlo a kritizovať vás a áno, hovoriť aj alternatívu, čo my od začiatku robíme. No ale prepáčte, to, čo sa tu deje za posledné týždne, je chaos a spôsob, ako to robíte, je, že sa v tom tak akurát zamotávate. Proste tú Ficovu drahotu, ktorú ste predstavili na začiatku, ste už oľutovali, akurát že spôsob, akým sa ju snažíte napraviť, je ešte horší, ako to hanebné zvýšenie DPH-čky o 3 percentuálne body.
19. schôdza NR SR - 10.deň - B. popoludni
Dátum: 2024-09-26
Poslanec: Kišš, Štefan (PS)
Druh vystúpenia: Vystúpenie s faktickou poznámkou

78. Pani Plevíková, my sme na tom stretnutí boli, ale teda asi ste si to nakoniec všimli a diskutovali sme o tých veciach, aj keď bolo nám od začiatku jasné, že to nie je úprimná hra. A napríklad sme sa tam zhodli s účastníkmi z koalície, že tá polmiliarda sa dá nájsť na výdavkoch len na prevádzke štátu. Sme sa zhodli, tak sa pýtam, prečo to vládna koalícia, prečo to nerobíte. Druhá vec je, že to, čo by sme robili my, som tu povedal. (Reakcia z pléna.) Dobre, však počkajte, mali ste dve minúty. Som povedal vo svojom vystúpení a sme v prvom čítaní, v druhom čítaní pôjdeme, pôjdeme konkrétnejšie a poviem vám veľmi presne, čo by sme robili my. Pán Muňko, tie peniaze ste prejedli vy, teda vaša garnitúra za tých 12 rokov, ale zabudol som povedať jednu vec, vo svojej rozprave ste mi to pripomenuli, pretože vy ste o tom hovorili viackrát na výbore a to je tá legislatívna smršť za 1,6 mld., ktorú tuná tento parlament v anarchii v mesiacoch apríl až jún minulého roku poschvaľoval. A hovoril to aj minister financií vo svojom vystúpení. No tak prečo ste to potom nezrušili? Jedna celá šesť miliardy ste mohli mať, ste mohli mať doma, keby ste jedným zákonom, jednou parlamentnou tlačou presnejšie, zrušili všetky tieto, ako hovoríte, zlé opatrenia, ktoré nastali, mali by ste 1,6 mld. Takže vy síce vládnete, to je rozdiel medzi nami a vami, ale máte plné ústa prázdnych rečí, ale činy k tomu nenasledujú. Ďakujem pekne.
19. schôdza NR SR - 10.deň - B. popoludni
Dátum: 2024-09-26
Poslanec: Kišš, Štefan (PS)
Druh vystúpenia: Vystúpenie s faktickou poznámkou

66. Ďakujem pekne. To bolo prvé vystúpenie, pán poslanec, ktoré som od vás počul v tomto pléne. Celkom slabé. Mám, a bolo, bolo, samozrejme, plné toho, toho vášho naratívu, len vyplakávania a sťažnosti, že za všetky tieto problémy môže niekto iný, len nie vy. Ale však budem o tom rozprávať o chvíľku v rozprave, ale dve otázky mám na vás. Ste povedali takú vetu, že neviete o tom, že či to budú platiť ľudia, alebo že či im to zoberiete z peňaženiek, tak sa chcem spýtať, že ste si nevšimli, že z peňaženiek ľudí vyberiete na zvýšené DPH o 3 percentuálne body a že sa to prenesie do zvýšenej inflácie, na budúci rok o 1,2 %, ktorej výsledkom podľa oficiálnej makro prognózy ministerstva financií bude, že reálne platy budúci rok nebudú rásť a v dôsledku všetkých týchto opatrení sa spomalí ekonomický rast? Takže moja otázka, či si uvedomujete, že toto, toto nastane a čo na to hovoríte? A druhá vec. Ja viem, že sa vám páči ten naratív, kde ste ten nám napočítali tých 3,7 mld., ale potom ešte existuje taká vec, že sú jednorazové a štrukturálne výdavky. Takže aj keď, aj keď vláda minula nejaké peniaze, tak väčšinu z tých vecí, čo spomínate, a neboli lacné, ale sú takzvané jednorazové výdavky, od MOM-iek cez, v princípe väčšina, väčšina pandemických opatrení a tých vecí, ktoré ste menovali. To nemá nič spoločné s tohtoročným deficitom. Ani dokonca ani so zadlženosťou, respektíve tam to má veľmi marginálny vplyv, pretože to bol jednorazový výdavok.
19. schôdza NR SR - 6.deň - A. dopoludnia
Dátum: 2024-09-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

60. Ďakujem pekne. Musím povedať, pán Danko, keď ste išli do rozpravy som čakal a trochu som krivdil, že, že budete emotívnejší a oveľa osobnejší. Ale musím povedať, že to bolo celkom konštruktívne a celkom som to ocenil. Akurát ste to pokazili tou poslednou vetou, škoda, že sa, sa nechali uniesť. Dve poznámky. Zvýhodnená dépeháčka na niečo, čokoľvek, je dymová clona. Všetko na Slovensku bude drahšie, priemerná domácnosť si zaplatí o tisíc eur viac, a ak na niečo zvýhodníte DPH, tak domácnosť to nepocíti, oveľa viac peňazí minie na tie ostatné tovary, ktoré nie sú v zvýhodnenej dépeháčke, a ak, tak zvýhodnená dépeháčka pomôže vybraným firmám, ktoré si týmto, prepáčte za výraz, tak trochu chcete kúpiť. A ďalšia vec, a tuná to odznelo aj pred chvíľou, že, aj pán Muňko to spomínal, že prečo to riešime, prečo to kritizujeme. No preto, lebo idete topiť peniaze. Konkrétne jednu miliardu, tisíckrát viac ako ten milión, ktorý spomínal pán, pán Hlina. Tak kľudne, pán Danko, ja budem, akože ja si to veľmi rád vypočujem, že ako ste svoju politickú silu využili na to, že čo sa udeje s tou, s tou stratenou miliardou, lebo môj predpoklad je, že ste si tam vybojovali nejaké peniaze na veci, o ktorých rokujeme teraz, prípadne nejaké, nejaké ďalšie. Neviem aké, povedzte mi, budem rád, rád sa o tom budem rozprávať. Vďaka.
19. schôdza NR SR - 6.deň - A. dopoludnia
Dátum: 2024-09-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

48. Ďakujem pekne. Pán Hlina, pekne ste to pomenovali. Ďakujem. V princípe to, čo som hovoril zo... zoširšia v mojom prejave ešte k predchádzajúcemu zákonu, ale dobre ste nasvietili na ten, cynik makroekonóm by povedal – jeden miliónik, ktorý si tuto zoberú členovia správnej rady, ďalší si zoberú v dozorke, o nájme, o nájme sme hovorili, o koľko je predražený a tak ďalej a tak ďalej. A predstavte si, že keby minister financií myslel vážne ten svoj výrok, ako naškrabkáva každý milión , takto to povedal, tak, tak tento milión by nepustil. A predstavte si, že to, čo nám koalícia predviedla predvčerom, tak oni si ten buffer na takéto všelijaké bokovky vyrobili tisíckrát väčší, za 1 mld. A niečo možno, niečo možno dajú priamo do športu alebo cestovného ruchu a neviem ešte akých oblastí, zatiaľ je to v takom tajuplne, ale, ale desiatky miliónov pôjdu na živenie takéhoto novovytvoreného systému, ktorý, ktorý bude len preto, aby, aby nakŕmili hladné krky svojich priaznivcov a blízkych.
19. schôdza NR SR - 6.deň - A. dopoludnia
Dátum: 2024-09-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

22. Ďakujem, pán Danko. Reakcia, ale na vás, pretože sa to udialo medzi tým, ako som odišiel od pultíka, a týmto momentom. Všetko, čo som hovoril, bolo k téme a nenecháme, nenecháme občanov zmiasť sa detailami. Jednak ich kolega Dubovický veľmi dobre, dobre predostrel, ale tento širší kontext je nevyhnutný na to, aby, aby ľudia pochopili, čo tu robíte. A taká malá poznámočka, rokujeme o zákone o podpore cestovného ruchu, nie o Fonde na podporu cestovného ruchu. Tak ak sledujete rozpravu, tak fond príde na rad o chvíľku.
19. schôdza NR SR - 2.deň - B. popoludní
Dátum: 2024-09-11
Poslanec: Kišš, Štefan (PS)
Druh vystúpenia: Vystúpenie s faktickou poznámkou

44. Ďakujem pekne. Pán poslanec Hajko, keď zoberiete človeka, zviažete mu ruky aj nohy a hodíte ho do vody a poviete mu, aby plával, tak asi nebude vedieť plávať, asi sa skôr utopí. To sa stalo so spomínanou Ódorovou vládou, ktorej teda predchádzajúci parlament, a my dvaja sme neboli jeho súčasťou, nedal dôveru, nedal jej mandát robiť akékoľvek legislatívne zmeny, preto, samozrejme, nemohla zostaviť rozpočet, ako by chcela. To je jeden aspekt toho zviazania rúk. A druhý, že tuná v tom predchádzajúcom parlamente jednak sa tu dialo eldorádo a väčšina z týchto ľudí na pravej strane tu bola, my dvaja a väčšina z nás na ľavej strane nie, tak jednak bola súčasťou tohto rozpočtového eldoráda tri mesiace pred voľbami a okrem iného sa nedokázala dohodnúť na aktualizácii tejto dlhovej brzdy, kvôli ktorej musela vláda pána Ódora naplniť tú legislatívnu povinnosť a predložiť teda formálne, zdôrazňujem, vyrovnaný rozpočet do parlamentu. Ale zároveň v tej dôvodovej správe hneď v prvej vete uviedla, že takýto rozpočet je nerealistický a pripravila teda tie lego kocky, ktorými sa dnes minister financií inšpiruje a, ako som vravel aj v rozprave, teda želám mu, aby čo najviac opatrení z lego kociek boli súčasťou toho konsolidačného balíčka. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

38. Ďakujem, Tomáš, za vystúpenie. No, čo z toho mali pacienti, že stúpli platy lekárov? No, zastabilizoval sa exodus lekárov, to znamená, má ich kto ošetrovať. Je to aj podľa šéfa ANS, pravda, dokonca podľa vicerektora Univerzity Pavla Jozefa Šafárika je to prvý rok, čo mierne stúpli počty sestier v našich zdravotníckych zariadeniach. Takže myslím si, že celkom dosť veľa z toho pacienti zatiaľ majú, hoci súhlasím, že sa mohlo baviť aj ďalej a, žiaľ, sa nebavilo. Pracovné zmluvy. No teraz tí lekári pohrozili, tak potom keď tento pán minister vydrží a tie výpovede dokonajú, tak potom stačí len urobiť lepšie. Som veľmi zvedavý, ako to pôjde, ale veľmi dobre vieme, že to vôbec také jednoduché v praxi nemusí byť. No a zmena na akciovky. Keď nebude poriadok, vôbec o tom nehovorme zatiaľ, a poriadok nie je. Treba aplikovať memorandum s LOZ-om, ktorí jasne hovoria o tom, že urobme poriadok vo financovaní veľkých štátnych nemocníc a potom, keď to bude fungovať, super, poďme sa baviť o tom, že nech to prejde aj na tie spoločnosti. Jak sa to spraví teraz, tak sa tí všetci, ktorí to presadia, podpíšu na ďalší, ale brutálny kolaps zdravotníctva.
22. schôdza NR SR - 10.deň - B. popoludni
Dátum: 2024-11-06
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

24. Ďakujem. Áno, chcem sa vrátiť k tej transakcii, ktorú si spomenul, Igor, 400 mil. eur. Treba si uvedomiť, že Dôvera vyprodukovala aj vďaka tejto transakcii v roku 2010 až 2020 viac ako 900 mil. eur zisku pred zdanením, z toho tento lup 400 mil. eur im pomáhal účtovnou operáciou vygenerovať práve Tomáš Drucker a posvätil ho nominant SMER-u na poste Úradu pre dohľad nad zdravotnú starostlivosť. A áno, potom ešte ku koncu roka rýchlym pozmeňovákom si vybavili, že ho dokonca ani nemusia zdaniť. Takže ďalej keď sa pozrieme, čo sa stalo s týmito peniazmi, ktoré účtovne boli zaúčtované, poisťovňa Dôvera si na ne zobrala úver, aby mohla vyplatiť 200 mil. firme Juraja Širokého, ktorá predtým vôbec v zdravotníctve nepodnikala, firma Prefto, a takýmto spôsobom sa zdá úplne evidentné, že tento lup si práve aj súčasná vládna garnitúra delila s Dôverou na polovicu. Áno, toto sa deje v zdravotníctve, žiaľ, musíme byť veľmi opatrní aj v tejto situácii, akým spôsobom sa verejné zdravotné poistenie bude spravovať a ja som veľmi zvedavý aj budúci rok, či opäť nejaké tie financie aj z tohto lupu, ktoré sú v nerozdelenom zisku, odtečú v rámci dividend opäť do daňových rajov na Cyprus. Takže budeme si naozaj na to dávať pozor.
22. schôdza NR SR - 10.deň - B. popoludni
Dátum: 2024-11-06
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne za slovo. Ďakujem za všetky faktické pripomienky. Možno sa rozprúdi zaujímavá debata po vystúpení kolegu Szalaya. Ja len teraz veľmi rýchlo. Čo sa týka akože nižšej kvality, však dá sa s tým súhlasiť, určite sú kvalitnejšie, žiaľ, aj na západ od nás univerzity a lekárske fakulty, ale my tu máme meritórne problém, že naše lekárske fakulty v horizonte budúcnosti nám neprodukujú dostatočné množstvo lekárov pre náš zdravotnícky systém. My musíme toto riešiť v prvom rade a, samozrejme, riešme aj kvalitu, ale tým, že budeme riešiť samotnú kvalitu, nám to nepomôže, pretože tie fakulty majú 50 % zahraničných študentov, o tých prísť nechcú, to sú kontakty, ktoré si vybudovali. My potrebujeme navýšiť pool. A ja sa obávam, že to, čo hovoril aj pán predseda Baláž, že ja chcem vidieť, ako tie fakulty dokážeme nafúknuť. Ja to naozaj chcem vidieť. Zaoberali sme sa trošku tým, ja som sa rozprával aj s vtedajšími dekanmi, podľa mňa sa to veľmi nedá. Ale okej, keď vy dokážete nafúknuť aj tie prednáškové sály a tak ďalej, tak potom môžeme sa o tom baviť, že nech to oni robia, ale zatiaľ si myslím, že jak povieme, že lepší sú Ukrajinci ako študenti napríklad našej lekárskej fakulty prešovskej univerzity, tak to snáď nie, hej. Snáď tá lekárska fakulta prešovskej univerzity nám naozaj dá našich lekárov, ktorí budú kvalitní, erudovaní a budeme na nich hrdí. Keď dokážeme niekedy siahať po Ukrajincoch s pofidérnym vzdelaním, upozorňujem. Pretože na Ukrajine sú niektoré fakulty naozaj s pofidérnym vzdelaním. A majú u nás priestor títo ľudia. Ďakujem.